梅使君守橫浦擒寇閔雨
作者：劉黻
朝代：宋

paragraphs: 猛虎久負嵎，吞噬草木痏。
流毒烈贛吉，一呼蜂蝟起。
老天福黔黎，雪村鎮梅壘。
指授討捕略，前驅謝張李。
火箭窮其巢，推算捷如駛。
露布星火馳，餘獰悉披靡。
大暑熾焚惔，心薌焫一縷。
甘澤隨車至，咸曰雪村雨。
人事天道協，除惡乃臻媺。
洞落洗腥穢，生意從此始。
雞豚醉秋社，老農自相語。
生長子復孫，一飯不安匕。
南人今不反，合爪鯉城主。
願緩除書來，德風遍田里。